Tiener vermoor glo ouma met swaardArgieffoto Ao. Nonhlanhla Khumalo, woordvoerder van die polisie, het Donderdag aan Maroela Media gesê die seun is na sy hofverskyning na die Bosasa-sentrum vir jeugmisdadigers in Jouberton geneem waar hy in aanhouding sal bly tot sy volgende hofverskyning. “Die seun is Maandagmiddag in hegtenis geneem kort nadat hy glo sy 76-jarige ouma met ŉ swaard doodgesteek het,” het Khumalo gesê. “Die voorval het by die gesin se huis in Georginia plaasgevind. Die seun, sy suster, ouma en ŉ huiswerker was tuis ten tyde van die voorval.” Die Roodepoort Record berig die suster het haarself in haar kamer toegesluit en die huiswerker gevlug het. Volgens die berig is die seun ŉ leerling by Hoërskool Florida. Hy het glo vroeër aan ŉ vriend gesê dat konsepte soos dood en moord hom fassineer. Hy het glo ook altyd positief oor sluip- reeksmoordenaars gepraat, volgens die berig. Die seun se identiteit mag weens sy ouderdom nie bekend gemaak word nie. Dit is nog nie duidelik wanneer hy weer in die hof sal verskyn nie.